รฟม.ลดค่ารถไฟฟ้าสีม่วงตลอดสาย 20 บ. -ใช้ตั๋วเดือนสายสีน้ำเงิน-สีม่วง เริ่ม 25 ธ.ค.นี้
รฟม.ลดค่ารถไฟฟ้าสีม่วงตลอดสาย 20 บ. -ใช้ตั๋วเดือนสายสีน้ำเงิน-สีม่วง เริ่ม 25 ธ.ค.นี้
รฟม.ลดค่ารถไฟฟ้าสีม่วงตลอดสาย 20 บ. -ใช้ตั๋วเดือนสายสีน้ำเงิน-สีม่วง เริ่ม 25 ธ.ค.นี้
20 พ.ย. 2562

นายสราวุธ ทรงศิวิไล อธิบดีกรมทางหลวง (ทล.) ในฐานะประธานคณะกรรมการ (บอร์ด) การรถไฟฟ้าขนส่งมวลชนแห่งประเทศไทย (รฟม.) เปิดเผยว่า ที่ประชุมบอร์ดรฟม. เมื่อวันที่ 19 พ.ย.62 เห็นชอบแนวทางการปรับลดอัตราค่าโดยสารรถไฟฟ้า ซึ่งเป็นมาตรการลดภาระค่าครองชีพให้แก่ประชาชน ด้วยการลดราคาค่าโดยสารรถไฟฟ้า MRT สายสีน้ำเงิน และสายสีม่วง
โดยโปรโมชั่นลดค่าโดยสารรถไฟฟ้ามหานคร สายฉลองรัชธรรม (MRT สายสีม่วง) เฉพาะช่วงนอกเวลาเร่งด่วน (Off Peak) ในวันธรรมดา (จันทร์ – ศุกร์) ช่วงเวลา 09.00 – 17.00 น. และวันหยุด (เสาร์ – อาทิตย์ และวันหยุดนักขัตฤกษ์) ทั้งวัน จากเดิมเก็บค่าโดยสารในอัตรา 14 – 42 บาทต่อเที่ยว สำหรับบุคคลทั่วไป โดยจะปรับค่าโดยสารเป็น 14 – 20 บาท สำหรับผู้ถือบัตรโดยสารประเภทบุคคลทั่วไป รวมถึงผู้ซื้อเหรียญโดยสาร (Token) และใช้เดินทางภายในช่วงเวลาที่กำหนด โดยมีรายละเอียดดังนี้
– เดินทางเข้าสถานีแรก คิดค่าแรกเข้า 14 บาท
– เดินทาง 1 สถานี คิดค่าโดยสารตามระยะทาง 17 บาท
– เดินทาง 2 สถานี ขึ้นไป คิดค่าโดยสาร 20 บาท ตลอดสาย
สำหรับผู้ถือบัตรโดยสารประเภทเด็ก อายุไม่เกิน 14 ปี (วันเกิดครบรอบ 14 ปี) และมีความสูงระหว่าง 91-120 ซม. และผู้สูงอายุครบ 60 ปีบริบูรณ์ขึ้นไป จะได้รับส่วนลด 50% สำหรับผู้ถือบัตรโดยสารประเภทนักเรียน/นักศึกษา ที่มีอายุเกินวันเกิดครบอายุ 14 ปี แต่ไม่เกินวันเกิดครบ 23 ปี จะได้รับส่วนลด 10% จากอัตราค่าโดยสารดังกล่าวข้างต้น
ส่วนการเดินทางในระบบรถไฟฟ้ามหานคร สายเฉลิมรัชมงคล (MRT สายสีน้ำเงิน) และ/หรือ รถไฟฟ้ามหานคร สายฉลองรัชธรรม (MRT สายสีม่วง) จากเดิมการเดินทางเชื่อม 2 สาย ซึ่งมีอัตราค่าโดยสารร่วมสูงสุด 70 บาทต่อเที่ยว ได้กำหนดโปรโมชั่นเที่ยวเดินทางแบบ 30 วัน โดยมีรายละเอียด ดังนี้
– เที่ยวเดินทาง จำนวน 15 เที่ยว ราคา 780 บาท
– เที่ยวเดินทาง จำนวน 25 เที่ยว ราคา 1,250 บาท
– เที่ยวเดินทาง จำนวน 40 เที่ยว ราคา 1,920 บาท
– เที่ยวเดินทาง จำนวน 50 เที่ยว ราคา 2,350 บาท
ทั้งนี้ มีกำหนดการใช้เดินทางครั้งแรกภายใน 45 วันนับจากวันที่ซื้อ หากพ้นกำหนดจะไม่สามารถใช้เดินทางได้และสามารถใช้เดินทางได้เป็นระยะเวลา 30 วันนับจากวันที่ใช้เดินทางครั้งแรก ในกรณีผู้โดยสารเดินทางในระบบรถไฟฟ้า MRT สายสีม่วง ในช่วงนอกเวลาเร่งด่วน (Off Peak) จะคิดอัตราค่าโดยสารเป็นราคาต่อเที่ยว ไม่สามารถใช้อัตราโปรโมชั่นช่วงนอกเวลาเร่งด่วน (Off Peak) ของสายสีม่วงได้
สำหรับโปรโมชั่นลดค่าโดยสารรถไฟฟ้า MRT สายสีม่วง เฉพาะช่วงนอกเวลาเร่งด่วน และโปรโมชั่นเที่ยวเดินทางแบบ 30 วัน ข้างต้นนี้ จะเริ่มตั้งแต่วันที่ 25 ธันวาคมนี้ เป็นต้นไป
ทั้งนี้ เพื่อเป็นการสนับสนุนนโยบายการลดภาระค่าครองชีพแก่ประชาชนตามนโยบายภาครัฐ ทั้งยังส่งเสริมให้ประชาชนปรับเปลี่ยนพฤติกรรมมาใช้บริการขนส่งสาธารณะแทนการใช้รถยนต์ส่วนบุคคลเพิ่มมากขึ้น เพื่อช่วยประหยัดเวลาในการเดินทาง และลดปัญหามลพิษทางอากาศ
โดยปัจจุบันสายสีม่วงมีผู้โดยสารเฉลี่ย7 หมื่นคนต่อวัน โดยช่วงเวลา Off Peak มีผู้โดยสารใช้บรืการประมาณ 7,000 คนต่อวัน ซึ่งการลดค่าโดยสารเหลือ 20 บาทตลอดสาย คาดว่าผู้โดยสารจะเพิ่มขึ้น 12-13% ซึ่งประเมินว่าจำนวนผู้โดยสารที่เพิ่มขึ้นจะชดเชยรายได้ที่ลดลงจากการลดค่าโดยสารได้
ส่วนผู้โดยสารที่มีการเดินทางข้ามระบบระหว่างสีม่วงและสีน้ำเงินนั้น ปัจจุบันมีประมาณ 4 หมื่นคนต่อวัน คาดว่าโปรโมชั่นตั๋วเดือน จะเพิ่มผู้โดยสารอีก 10%